ব্রাদার্সের জালে দিয়াবাতের ৫, মোহামেডানের ৮ গোল
শাহরিয়ার ইমনের লক্ষ্যভেদের পর শুরু সুলেমানে দিয়াবাতের ঝলক। প্লেসিং শটে, একক প্রচেষ্টায়, ডাইভিং হেডে, দূরূহ কোণ থেকে একের পর এক গোল করলেন মালির এই ফরোয়ার্ড। দিশেহারা হয়ে পড়ল ব্রাদার্স ইউনিয়ন। অধিনায়কের কাঁধে সওয়ার হয়ে প্রিমিয়ার লিগে টানা তৃতীয় জয় তুলে নিল মোহামেডান।ময়মনসিংহের রফিক উদ্দিন ভূঁইয়া স্টেডিয়ামে শনিবার ব্রাদার্সকে ৮-০ গোলে উড়িয়ে দেয় মোহামেডান। লিগের প্রথম পর্বের দেখায়ও গোপীবাগের দলটিকে হারিয়েছিল মোহামেডান; তবে ব্যবধান ছিল ২-১।দিয়াবাতে গোলের আনন্দে ডানা মেলেন পাঁচবার। এছাড়া ইমন, জুয়েল মিয়া ও এমানুয়েল টনি একবার করে পান জালের দেখা। চলতি লিগে এটিই সবচেয়ে বড় ব্যবধানের জয়।এই জয়ে টেবিলে শীর্ষে থাকা বসুন্ধরা কিংসের উপর চাপ ধরে রাখল মোহামেডান; ১২ ম্যাচে ২৬ পয়েন্ট নিয়ে দ্বিতীয় স্থানে আছে তারা। দিনের অন্য ম্যাচে ফর্টিস এফসির বিপক্ষে ১-০ গোলে জেতা কিংসের পয়েন্ট ৩১।চলতি লিগে মোহামেডানই এখন পর্যন্ত একমাত্র অপরাজিত দল। অন্যদিকে ব্রাদার্সই একমাত্র দল, যারা জয় পায়নি এখনও। ঐতিহ্যের কঙ্কাল হয়ে থাকা ব্রাদার্স ৩ পয়েন্ট নিয়ে আছে টেবিলের তলানিতে।
প্রচণ্ড গরমের প্রভাব পড়েছিল দুই দলের খেলায়। মোহামেডান ম্যাচের ডেডলক খোলে ৩৪তম মিনিটে। নিজেদের মধ্যে বল দেওয়া নেওয়া করে মোজাফ্ফর মোজাফ্ফরভের থ্রু পাস ছোট বক্সের সামনে থেকে দারুণ শটে জালে জড়িয়ে দেন ইমন। এরপর দিয়াবাতের গোলোৎসবের শুরু।প্রথমার্ধের শেষ দিকে এমানুয়েল সানডের আড়াআড়ি ক্রসে গোলমুখ থেকে প্লেসিং শটে ব্যবধান দ্বিগুণ করেন দিয়াবাতে।যোগ করা সময়ে তিন ডিফেন্ডারের প্রতিরোধ গুঁড়িয়ে একক প্রচেষ্টায় বক্সে ঢুকে আগুয়ান গোলরক্ষককে কাটিয়ে দৃষ্টিনন্দন গোলটি করেন দিয়াবাতে।৬৮তম মিনিটে বাম দিক দিয়ে আক্রমণে ওঠা জাফর ইকবালের আড়াআড়ি ক্রসে গোলমুখ থেকে ডাইভিং হেডে দিয়াবাতে পূরণ করেন হ্যাটট্রিক।
চার মিনিট পর আবারও দিয়াবাতের জাদু। এবার বাম দিক দিয়ে বক্সে ঢুকে দূরূহ কোণ থেকে এগিয়ে আসা গোলকিপারকে পরাস্ত করেন তিনি। মোহামেডানও ছুটতে থাকে বড় জয়ের পথে।ইমনের বদলি নামার দুই মিনিট পর, ৭৫তম মিনিটে গোলের খাতায় নাম তোলেন জুয়েল মিয়া। বক্সের কোণা থেকে বাম পায়ের নিখুঁত কোনাকুণি শটে দূরের পোস্ট দিয়ে জাল খুঁজে নেন এই ফরোয়ার্ড।৮৭তম মিনিটে এমানুয়েল টনির লক্ষ্যভেদের পর সতীর্থের থ্রু পাস অফসাইডের ফাঁদ ভেঙে নিয়ন্ত্রণে নিয়ে আগুয়ার গোররক্ষককে কাটিয়ে স্কোরলাইন ৮-০ করেন দিয়াবাতে।লিগের গোলদাতার তালিকায় শীর্ষে উঠে এলেন দিয়াবাতে; বর্তমানে তার গোল ১৩টি।

‘ঐতিহ্যের কঙ্কাল’ হয়ে থাকা ব্রাদার্স ইউনিয়নকে প্রিমিয়ার লিগের ফিরতি লেগে গুঁড়িয়ে দিল আলফাজ আহমেদের দল।